【明報專訊】每年4月30日係「國際沒有巴掌日」,呼籲家長停止體罰管教子女,以《年少日記》獲頒金馬獎最佳新導演獎和金像獎新晉導演獎嘅卓亦謙(圓圖),同戲中演員黃梓樂最近就拍攝訪問短片,支持香港救助兒童會製作嘅防止虐兒短片The Sound of Violence。
提《年少日記》拍攝保護演員措施
卓亦謙提到拍攝《年少日記》時,由構思劇本到拍攝家暴鏡頭時,「真係見到個畫面呈現眼前,內心都覺得驚,好想快啲拍完」。佢話,拍攝時最重要係戲中被虐待嘅小演員係咪感覺安全,除咗避免真打,佢都同小演員及其媽媽講明有任何驚慌都唔好拍。
佢又覺得社會願意討論虐兒問題係好事,但因為類似事件比想像中多,令佢覺得「心情好複雜」;又話社會好多時候追求成績,而忽略內心感受先係最重要。
救助兒童會引述社署資料話,去年錄得1457宗虐兒個案,較3年前多50%,逾半施虐者係受害者父母,總幹事司徒恩冀望香港全面立法禁止任何形式嘅體罰,同加快就強制舉報虐兒條例立法。